Amakhansila eHarare Afungiswa Ukuqala Umsebenzi
Abanqobe kukhetho lokudinga amakhansila edolobheni le Harare bafungiswe ukuqala umsebenzi namhlanje bahle bakhetha uMayor lomsekeli wakhe.
HARARE — Amakhansila angamatshumi amane lasithupha afungiswe ukuqala umsebenzi ngosaphethe isikhundla sokuba ngumabhalani omkhulu wekhansili uActing Town Clerk umnumzana Hoseah Chisango. Abafungiswe ukuqala umsebenzi bathe beqeda ukwenza lokho bahle bakhetha uMayor omutsha uMnu. Herbert Gomba esekelwa ngu Mnu. Enock Mupamawonde. Bobabili ngabomanyano wamabandla aphikisayo owe MDC Alliance njalo phakathi kwamakhansila afungiswe namhlanje ngabomanyan kuloyedwa owe Zanu PF uphela uMnu Martin Matinyanya onqobe kukhetho lokudinga ommela umuzi weMbare. Ekhuluma emkhosini wokufungiswa kwamakhansila la, owenzelwe esigodlweni sekhansili eseHarare Town House, uMayor Herbet Gomba uthe kathesi sekumele ukhansili adinge indlela zokuzitholela imali ukuze enelise ukuqhuba imisebenzi yokuthuthukisa idolobho leli. UMayor Gomba uphinde wacela uhulumende owe Zanu PF ukuthi agcwalise izithembisao azenzayo ukuthuthukisa inotho yelizwe ukuze umsebenzi wekhansili lawo ubelula. Lokhu kugcizelelwe ngamakhansila akade ekhona emkhosini lo athe sekufamele kusetshenzelwe ilizwe kusiya phambili hatshi ukucitha isikhathi kuphikiswana ngendaba ezingelani lokuthuthukisa impilo zabantu. Ukhansila Gilbert Thamsanqa Hadebe uthe ukungasebenzelani kuhle kwabamabandla eZanu PF labe MDC kwenza ukuqutshwa kwenhlelo zekhansili zibenzima. Ukhansila Martin Matinyanya onguye yedwa ongene kukhansili engowe Zanu PF uthe akasoze ethuselwe yikuba yedwa omele ibandla lakhe phakathi kwamakhansila angamatshumi amathatha lanhlanu awe MDC Alliance. Uphinde wathi ulethemba lokuthi uzasebenza kuhle lamanye amakhansili njengoba ukuba kudale lekhansili kungatsho ukuthi umele ibandla lakhe kuphela kodwa kutsho ukuthi usebenzela wonke umuntu osesigabeni sakhe. Ukhansila Denford Ngadziore ukhalaze ngodaba lokupha ugatsha luka hulumende olwe ZINARA amandla wokuthatha imali kubatshayeli bezimota eqondane lokulungisiswa kwemigwaqo kodwa lowo mlandu ubusuphiwa ikhansili ukuthi ilungisise imigwaqo yona ingayisiyo ephatha leyo mali. Ukhansili weHarare ukibwa ethole uncedo lwemali engangezigidi phose ezingamakhulu amabili-$180million, lokulungisisa impompi zamanzi edolobheni leHarare. Lokhu kuzakuba ngumsebenzi wakuqala ozaphathwa yinkokheli yekhansili entsha ngakho uzulu ukhangele ukuthi leyo mali izasetshenziswa njani ngesikhathi umkhuba wenkohlakalo ubhahile elizweni.